CELEX: C2004/262/58
Language: et
Date: 2004-10-23 00:00:00
Title: Kohtuasi T-264/04: World Wide Fund for Nature European Policy Programme'i 30. juuni 2004 hagi Euroopa Ühenduste Nõukogu vastu

23.10.2004   
            
            
               ET
            
            
               Euroopa Liidu Teataja
            
            
               C 262/30
            
         World Wide Fund for Nature European Policy Programme'i 30. juuni 2004 hagi Euroopa Ühenduste Nõukogu vastu
   (Kohtuasi T-264/04)
   (2004/C 262/58)
   Kohtumenetluse keel: inglise
   World Wide Fund for Nature European Policy Programme, asukoht Brüssel (Belgia), esitas 30. juunil 2004 Euroopa Ühenduste Esimese Astme Kohtusse hagi Euroopa Ühenduste Nõukogu vastu. Hageja esindaja on barrister R. Haynes.
   Hageja palub esimese astme kohtul:
   
               —
            
            
               tühistada vaidlustatud nõukogu 30. aprilli 2004. aasta otsus, millega nõukogu jätkuvalt keeldus võimaldamast juurdepääsu dokumendile, mida nõukogu pidas hageja taotlusega seotuks;
            
         Õiguslikud alused ja peamised argumendid
   Oma 23. veebruari 2004. aasta kirjaga esitas hageja määruse nr 1049/2001 (1) (EÜT L 145, 31.12.2001, lk 43–48) artikli 6 alusel nõukogule taotluse juurdepääsuks informatsioonile seoses päevakorrapunktiga “WTO – Sustainability and Trade after Cancun” (“WTO-säästev areng ja kaubavahetus pärast Cancuni konverentsi”), mis oli EÜ asutamislepingu artikli 133 alusel moodustatud erikomitee asendusliikmete 19. detsembri 2003. aasta koosoleku päevakorras. Oma 17. märtsi 2004. aasta kirjas märkis nõukogu, et seoses hageja taotlusega on ta tuvastanud komisjoni kirja, milles käsitletakse laia ringi Cancuni konverentsi järgseid küsimusi, kuid mille avaldamisest ta keeldub põhjusel, et avaldamine kahjustaks Euroopa Liidu majandushuve ning majandussuhteid kolmandate riikidega. Lisaks teatas ta hagejale, et komitee asendusliikmete koosoleku protokolli ei koostatud.
   Hageja esitas 5. aprillil 2004 määruse nr 1049/2001 artikli 7 lõike 2 alusel kordustaotluse. Vaidlustatud otsuses jäi nõukogu varem esitatud põhjustel oma keeldumise juurde.
   Vaidlustatud otsuse tühistamishagi toetuseks väidab hageja, et nõukogu tegi asjaomase teabe tundlikkuse määratlemisel kaalutlusvea, ei esitanud piisavaid keeldumise põhjendusi ja ei kohaldanud osalise avalikustamise võimaluse kaalumisel õigesti proportsionaalsuse põhimõtet.
   
      (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele.